Θάνος Τζήμερος

Βιογραφικά στοιχεία

Γεννήθηκε στον Βόλο στις 14 Φεβρουαρίου 1961. Σαν παιδί ήταν εσωστρεφής. Το 1978 τελείωσε με άριστα το Β' Λύκειο Αρρένων Βόλου και το ίδιο έτος εισήχθη στην Ανωτάτη Σχολή Οικονομικών και Εμπορικών Επιστημών από την οποία όμως δεν αποφοίτησε.
Την περίοδο 1978-1984 εργαζόταν στον χώρο της μουσικής, διδάσκοντας σε ωδεία, δίνοντας ρεσιτάλ και παίζοντας σε μπουάτ. Την περίοδο 1984-1986 υπηρέτησε τη θητεία του στον στρατό ξηράς και τον Σεπτέμβριο του 1986 επέστρεψε στον Βόλο, διδάσκοντας κλασσική μουσική στο Δημοτικό Ωδείο Βόλου και στο Εθνικό Ωδείο Λάρισας. Παράλληλα ασχολήθηκε με το ραδιόφωνο ως παραγωγός εκπομπών λόγου και τέχνης. Το 1989 μετανάστευσε στη Δυτική Γερμανία συνεχίζοντας τη μουσική του δραστηριότητα (διδασκαλία, συναυλίες και σύνθεση μουσικής για θέατρο). 
Το 1991 επέστρεψε στην Ελλάδα και άλλαξε επαγγελματικό πεδίο, καθώς δραστηριοποιήθηκε στον χώρο της διαφήμισης και του marketing ως κειμενογράφος και στη συνέχεια ως δημιουργικός διευθυντής σε πολυεθνικές εταιρίες (Saatchi & Saatchi, BBDO Group). Το 1996 δημιούργησε τη δική του διαφημιστική εταιρία με την ονομασία Reverse, η οποία λειτουργεί μέχρι σήμερα.

Πολιτική δράση

Τον Οκτώβριο του 2011 ξεκίνησε την ίδρυση του πολιτικού κόμματος δημιουργία, ξανά!, με μια συγκέντρωση πολιτών στον κινηματογράφο Δαναός στην οποία ήταν ο βασικός ομιλητής. Η ιδρυτική συνδιάσκεψη του κόμματος έγινε στις 12 Μαρτίου 2012, και ο Θάνος Τζήμερος εξελέγη παμψηφεί πρόεδρος.
Η δημιουργία, ξανά! στις βουλευτικές εκλογές του Μαΐου 2012 πήρε 2,16% ως πρωτοεμφανιζόμενο κόμμα, με σύνθημα «Πολιτική χωρίς Πολιτικούς».
Στις βουλευτικές εκλογές του Ιουνίου 2012, όπου συνεργάστηκε με τη δράση του Στέφανου Μάνου, πήρε 1,6%. Τον Φεβρουάριο του 2013, συγκάλεσε έκτακτο συνέδριο και υπέβαλε την παραίτησή του από πρόεδρος του κόμματος. Στις 7 Απριλίου 2013, στο έκτακτο συνέδριο του κόμματος, επανεξελέγη μεταξύ τριών υποψηφίων με περίπου 85% των ψήφων.
Στις περιφερειακές εκλογές του 2014 ήταν υποψήφιος περιφερειάρχης Αττικής με τον συνδυασμό «Δημιουργούμε μαζί!», έχοντας τη στήριξη των κομμάτων δράση και δημιουργία, ξανά!. Συγκέντρωσε στον πρώτο γύρο το 2,97% των ψήφων και πήρε 2 από τις συνολικά 101 έδρες του Περιφερειακού Συμβουλίου της Αττικής. Στις περιφερειακές εκλογές του 2019, ο συνδυασμός «Δημιουργία» του οποίου ηγείται ο Θάνος Τζήμερος συγκέντρωσε 2,67% των ψήφων και εξέλεξε 3 περιφερειακούς συμβούλους στην περιφέρεια Αττικής.

Κριτική

Συχνά δηλώσεις και αναρτήσεις με πολιτικό περιεχόμενο του Θάνου Τζήμερου θεωρούνται αμφιλεγόμενες  και προκαλούν συζητήσεις. Η ρητορική του έχει χαρακτηριστεί ως ακροδεξιά,ισλαμοφοβική και αντικομμουνιστική. Του έχει επίσης ασκηθεί κριτική για το ότι λειτουργούσε το κόμμα του προσωποκεντρικά.
Πρόκειται για αμφιλεγόμενη προσωπικότητα στο χώρο της Ελληνικής πολιτικής λόγω της ακραίας ρητορικής του, όπως αυτή έχει χαρακτηριστεί, που υιοθέτησε μέσω του κόμματος του.

Αντικομμουνισμός

Υποστηρίζει πως θα έπρεπε να αφαιρεθεί από το ΚΚΕ το δικαίωμα συμμετοχής στις εκλογές λόγω της θέσης του κόμματος περί κατάλυσης της αστικής κοινοβουλευτικής δημοκρατίας και το κατηγοριοποιεί ως φασιστικό κόμμα, εξίσου με τη Χρυσή Αυγή.

Ξενοφοβία & ισλαμοφοβία

Σε άρθρο στο ΒΗΜΑγκαζίνο, αναφέρεται ότι ο αρχικώς ορθολογιστής Θάνος Τζήμερος ο οποίος κατάφερε να πείσει στις εκλογές νεαρούς και επιχειρηματίες, απέκτησε προβοκατόρικα χαρακτηριστικά, ενώ έκανε στροφή προς τον συντηρητισμό και την ξενοφοβία. Η στάση του στο μεταναστευτικό ήταν αρκετά σκληρή εναντίον των μεταναστών. 
Έχει κατηγορηθεί για την κριτική στάση που υιοθετεί στις μέχρι τώρα αποτυχημένες προσπάθειες ένταξης των Ρομά. Έχει επίσης σχολιάσει δηκτικά το πολύνεκρο ποδοπάτημα στη Μέκκα το έτος 2015, με πάνω από 2.000 νεκρούς, θίγοντας τη μοιρολατρική αντίληψη του Ισλάμ για τη ζωή και τον θάνατο.

Αναφορές στη Χρυσή Αυγή

Έχει χαρακτηρίσει τον δολοφονημένο από μέλος της Χρυσής Αυγής Παύλο Φύσσα «φασίστα όμοιο με τους δολοφόνους του» βασιζόμενος σε υβριστικούς στίχους των τραγουδιών του και καταφέρθηκε εναντίον της μητέρας του. Έχει δηλώσει πως θεωρεί τον ΣΥΡΙΖΑ σαφώς πιο επικίνδυνο από την Χρυσή Αυγή.

Περιστατικό στο Περιφερειακό Συμβούλιο Αττικής

Στις 11 Μαΐου 2017 απομακρύνεται «σηκωτός» από την αίθουσα του συμβουλίου, κατηγορούμενος για βιαιοπραγία κατά της συμβούλου και στελέχους του ΚΚΕ Αλεξάνδρας Μπαλού. Ο ίδιος αντίθετα υποστήριξε ότι απλώς απώθησε ομάδα ατόμων του ΚΚΕ, όταν δέχθηκε επίθεση από το μέλος του ΠΑΜΕ Γιάννη Ανδρεαδέλη επειδή ξεκόλλησε παράνομα κολλημένες αφίσες της οργάνωσης από τους τοίχους του κτηρίου. Σε προγενέστερο περιστατικό στις 23 Νοεμβρίου 2016, επίσης στο Περιφερειακό Συμβούλιο, είχε καταγγείλει ξυλοδαρμό εις βάρος του από το μέλος του ΠΑΜΕ Γιάννη Μανουσογιαννάκη, με αφορμή πάλι το κατέβασμα παρανόμως κολλημένων αφισών.